remissie voer pieter de smet
kaerle etcetera allen jegewoirdigen ende toecomende doen
te wetene dat wy ontfangen hebben die oitmoedige supplicatie
van pieter de smet brieder poorter onser stadt van bruessel inhoudende
hoedat hy suppliant ende amelryck vanden bossche zyn schoon vader
woenende binnen der selver onser stadt hebben op des heilichs sacraments
dach lestleden des noenes gheten ten huyse van anthuenis
vanden bossche huerlieder neve woenende aldernaest der deuren
vanden voirs. amelryck ende zyn naer maeltyt tsamen om
hen te recreeren gaen wandelen naer de anderlechsche poorte ende
comende omtrent der bruggen geheeten ten cruysken cruysken
opten anderlechschen steenwech voirs. heeft de voirs. amelryck
aldaer gevonden een vrouken die onlancx getrouwt hadde een
wylen zyn knape, tegen de welcke de selve amelryck is een
luttel tyts blyven coutene ende es de voirs. suppleant met heynken
vanden bossche scholier ende ander kinderen des voirs. amelrycx
die wyle voirgegaen tot aende voirs. anderlechsche poorte ende
aldaer commende heeft de voirs. heynken ommesyende geseyt totten
voirs. suppleant peeter ziet ginder leeght myn vader onder tvolck
ende de suppleant die van egheene arghe en wiste hem ommekeerende
ende ziende dat voir het teppeken staende vast neven de
voirs. brugge ten cruysken vele volcx vergadert was is ter
stont haestelinge wederomme gekeert ende commende byde
voirs. brugge heeft gesien dat de weerdinne van den
voirs. teppeken hadde de huysvrouwe vanden voirs. amelryck moeder vanden huysvrouwe
desselfs suppleants onder de voeten geworpen hadde om de welcke van een te sceyden
heeft de voirs. suppleant de voors. weeerdinne genomen in zyn armen ende huer vanden voirs.
zyne schoenmoeder getrocken, dwelck ziende een wylen geheeten sommelier van
flissingen careelbacker die alsdoen int voirs. teppeken sat en dranck is ter
stont uuytgecomen ende den voirs. suppleant toeschietende heeft hem metten
halze genomen ende ter eerden geworpen ende als de suppleant hem zelven
heeft gemeynt op te richtene ende op zyne eene knye was heeft de voirs.
wylen sommelier den suppleant wederom te neder geworpen ende metten
zelven worpe gegeven een groote scrabbe oft quetsuere in zynen hals
dwelck gevoelende de selve suppleant ende ziende dat de voirs. sommelier hem
van zyne lyve evelen wilde daer tegen hy nochtans noyt yet uuytstaene noch
arch woort gehadt en hadde heeft om zyn lyf te verweerene uuytgetrocken
zyn dagge ende daermede den voirs. wylen sommelier die op hem lach hebbende een
weymes ende dagge, geraect ende gegeven een cleyne quetssuere in zynen buyck
dair aff hy ontrent drye weeken daer naer by quaeden toesiene oft
anderssins is aflivich geworden hebbende nochtans voir zyn aflivichtyt
bekint in presentie van diversche persoenen dat hy suppliant op hem nyet
versocht en hadde ende hoewel tselve ongeval den voors. suppleant zere
hertelycken leet es ende dat tselve oick gebuert es in nootwer van zynen
lyve, nietmin beduchtende rigeur van justicien heeft hy hem moeten
absenteren buyten ons lande van brabant ende stede van bruessel uuyten
welcken hy overmits tfeyt ende manslacht boven verclaert gebannen es
op zyn lyff aldaer hy nyet en zoude wederom doiren noch moegen
commen gaen noch converseren maer met zynder huysvrouwe gaen dolen in
anderen vreempden landen in grooter ongenuechten desolacien ende
eewiger destructien ten zy dat hem hier op onze gracie verleent
worde zoe hy zeyt, ons oitmoedelick biddende om de selve ende
hem tvoirs. fait ende manslach te willen vergeven zonderlinge
in faveur ende contemplacien vander blyder incompste van onse
zeer lieve ende zeere beminde zustere die coninghinne van
denemarcken binnen deser onser stadt van bruessel ende hem dair
af doen expedieren onse oepene brieve van remissien in
behoirlycker formen soe eyst, dat wy de saken voirs. overgemerct
den voors. pieter de smet suppleant genegen wesende tot zynder bede
ende supplicatie ende willende hem in dit stuck gracie ende
genade prefereren voir rigeur van justicien bysonder in faveur
ende contemplacie vander blyder incompste van onse zeere lieve
ende zeere beminde zustere die coninghinne van denemercken
binnen dese onse stadt van bruessel, hebben inden gevalle als boven
vergeven, quytgescholden ende geremitteert, vergeven, quytscelden
ende remitteren uuyt onse zonderlinge gracie mits desen
onsen brieve tvoirs. fait ende manslacht mitsgaders alle
peyne ende boete corporelle ende criminelle daer inne hy
ter causen van dyen met diesser aencleeft jegens ons ende justicie
mesdaen mesbruyct ende verbuert het mach hebben ende
uuyt onse meerder gracie hebben oyck gerappelleert ende
te nyete gedaen rappelleren ende doen te nyete oyck
midtsdesen den ban die ter causen van dien tegens hem gepronnonceert mach
wesen ende hebben hem als dair af wederstelt ende gerestitueert,
wederstellen ende restitueren tot zyne goeden name ende fame in
onsen voors. lande ende hertoochdom van brabant bysonder in onse voirs.
stadt van bruessel ende allen anderen onsen landen ende heerlicheden
mitsgaders tot zyne goeden ongeconfisqueerden goeden in dien hy eenige
heeft, gelyck ende alzoe hy was voir de toecompste vanden faite
voirs. imponerende hier op een eewich zwigen ende silencie onsen procureur
generael ende allen anderen onse justicien ende officien satisfactie ende beteringe
eerst ende alvoeren gedaen byden voirs. suppleant der partien geinterescheert in dien
die nyet gedaen en is ende eenige dairtoe staet civilyck alleenlyck
behoudelyck dat de voirn. suppleant gehouden zal wesen tvoirs. feyt
ende manslacht tegens ons te beteren civilick naer de gelegentheyt
vanden mesdaet ende faculteyt van zyne goeden mitds oic betalende die
redelycke costen van justicien indien datter eenige gedaen oft
naergevolcht zyn ter tauxacie ende arbitraige van onsen lieven ende
getruwen de cancellier ende lieden van onsen rade in brabant die wy
daertoe committeren ontbieden dairomme ende bevelen den selven van
onsen rade in brabant dat voir hemlieden geroepen diegene die daertoe
behoeren geroepen te worden zy procederen wel ende duechdelick ter verificatie
ende interinement van dese onse brieve nair haer vorme ende inhouden ende dies
gedaen ende de voirs. civile boete getaxeert ende betaelt zyne in handen vanden
ghenen van onse ontfangers ende anderen officien diet behoeven sal die dair af gehouden
wordt rekeninge bewys ende reliqua te doene tonsen proffyte metten andere
penningen van zyne ontfange zy onse overamman van bruessel ende alle andere onse rechts
justicien ende officien wien dat aengaen sal moegen huer stedehouders jegewoirdich
ende toecomende ende een yegelyc van hen zoe hem toehehoiren sal moegen doen
laten ende gedoigen den voirn. pieter de smet suppleant van dese onse gracie
remissie quytsceldinge ende rappel van banne gelyc ende inder manieren als boven
rustelyc vredelyck ende eewelic genyeten ende gebruycken, sonder hem te doene ofte te
laten gheschieden in lyve noch in goede eenich hinder letsel oft moyenesse ter contrarie
maer indien zyn lyf oft eenige van zyne ongeconfisqueerden goeden waeren daeromme gevangen
becommert oft gearresteert dat zy die terstont stellen tot volcommen deliverantie want
ons alzoe gelieft, ende ten eynde dat dit goet vast ende gestadich blyve tot eewigen
dagen soo hebben wy onsen zegel hier aen doen hangen behoudelick in anderen
zaken ons rechte ende eenenyegelycken den zyne in al degenenen in onse stadt
van bruessel inde maent van julio int jaer ons heeren duysent vyfhondert dry
ende twintich, ende van onse rycken te wetene vanden roomschen ende hongrien tvierde
ende van spaignien ende anderen tachste, aldus stont gescreven boven opte plycke
byden keyser in zynen rade, ende geteekent dublioul, ende noch visa